અંબે, શાનેન અને બરોડા સ્કૂલમાં વાલીઓ અને સંચાલકો વચ્ચે ઘર્ષણ
-બંધના એલાનને સફળ બનાવવા અન્ય સ્કૂલોની બહાર વાલીઓ સવારથી ગોઠવાઈ ગયા
વડોદરામાં આજે શાળા બંધના એલાન દરમિયાન અંબે સ્કૂલ, શાનેન કિડ્ઝ, બરોડા હાઈસ્કૂલ અલકાપુરી જેવી સ્કૂલોમાં સંચાલકો અને વાલીઓ વચ્ચે સ્કૂલ બંધ કરાવવાના મામલે ઘર્ષણના દ્રશ્યો જોવા મળ્યા હતા.
બંધના એલાનની શરૃઆત જ સવારે ઘર્ષણથી થઈ હતી.કારેલીબાગની અંબે સ્કૂલમાં વાલીઓ સ્કૂલ બંધ કરાવવા માટે વહેલી સવારે જ પહોંચી ગયા હતા.એટલુ નહી પણ વાલીઓએ સ્કૂલના વર્ગોમાં જઈને વિદ્યાર્થીઓને બહાર આવી જવા માટે અપીલ કરી હતી.એ બાદ સ્કૂલ સંચાલકો,સ્ટાફ અને વાલીઓ વચ્ચે ઘર્ષણ અને બોલાચાલીના દ્રશ્યો સર્જાયા હતા.
જોકે પોલીસ તરત જ સ્કૂલ પર પહોંચી જતા મામલો થાળે પડયો હતો.બાદમાં પરીક્ષા આપતા વિદ્યાર્થીઓને બાદ કરતા સ્કૂલના બીજા વિદ્યાર્થીઓને છોડી મુકવામાં આવ્યા હતા.કારેલીબાગમાં શાનેન સ્કૂલમાં પણ સંચાલકો અને વાલીઓ વચ્ચે બોલાચાલી થઈ હતી.સ્કૂલમાં ધો ૧૨ની પરીક્ષા પણ હતી.એ પછી શાળા સંચાલકોએ વિદ્યાર્થીઓને જવા દેવાની પરવાનગી આપી હતી.શાળા સંચાલકોએ ફી નિર્ધારણ સમિતિ નક્કી કરે તે પ્રમાણે ફી લેવાની પણ ખાત્રી આપી હતી.
બરોડા હાઈસ્કૂલ,અલકાપુરી ખાતે વાલીઓને સ્કૂલ બંધ કરાવવા માટે અંદર જવાની પરવાનગી આપવામાં આવી ન હતી.આ સ્કૂલની બહાર બંદોબસ્તમાં તૈનાત પોલીસ અને વાલીઓ વચ્ચે પણ ઉગ્ર ટપાટપી થઈ હતી.જોકે વાલીઓ અને સ્કૂલના સંચાલકો વચ્ચે બાદમાં વાટાઘાટો થઈ હતી.વાલીઓએ કહ્યું હતું કે બંધનુ એલાન સફળ ના થાય તે માટે સંચાલકોએ ધમપછાડા કર્યા હતા.
શૈશવ અને તેજસ સ્કૂલના વાલીઓએ પણ બંધનુ એલાન સફળ રહ્યુ હોવાનો દાવો કર્યો હતો.એલેમ્બિક સ્કૂલમાં સવારથી વાલીઓ બંધના એલાનને સફળ બનાવવા માટે બહાર ઉભા રહ્યા હતા.ગુજરાત પબ્લિક સ્કૂલના વાલીઓએ પણ સ્કૂલમાં શિક્ષણકાર્ય બંધ રાખવાની ફરજ પાડી હતી.